קור נ' ברוקר - פסקדין
מיקומך באתר: עמוד ראשי >> חיפוש פסקי-דין >> קור נ' ברוקר
קור נ' ברוקר
23846-06-11
לפני התנגדות לביצוע שטרות שהוגשו על ידי המשיב, בגין הלוואה שלטענתו נתן למבקש.
המבקש מתאר בתצהיר התומך בהתנגדות, באריכות, את נסיבות החתימה על ההסכם ביחס למתן ההלוואה, וכן כל המסמכים שנחתמו בין הצדדים, לרבות השיקים שנמסרו, בין היתר, השיקים נשוא ההתנגדות שלפני.
לטענת המבקש, נמסרו למשיב מספר שיקים. שיק אחד בסך של 400,000 ₪ ושיקים נוספים – תשעה במספר – השיקים נשוא ההתנגדות שלפני, בסכום כולל של 500,000 ₪.
המבקש טען בתצהירו, כי השיקים הללו נמסרו ביחס לריביות, כאשר במהלך חקירתו השיב באופן נחרץ שהשיקים נמסרו לצורך בטחון בלבד, כאשר המשיב, כחלק מההתנהלות שלו ו"הבריונות", התנגד לרשום על גבי השיקים כי אלו נמסרו לבטחון.
אינני מסכימה עם ב"כ המשיב לפיו מדובר בהגנת בדים, המבקש מספר באריכות את השתלשלות העניינים ואת הנסיבות ביחס לחתימה על ההלוואה, לטענתו, ישנם עדים התומכים בגירסה זו, לפיה, בסופו של דבר, קיבל מטעם המשיב סכום של 200,000 ₪, כאשר לטענת המשיב, מסר לו הלוואות בסכום של 900,000 ₪.
הלכה ידועה היא, כי כאשר למבקש ישנן טענות הגנה כנגד ביצוע שטרות – יש לאפשר לו וליתן לו את יומו בבית המשפט, במקרה שלפני, גירסתו של המבקש לא קרסה גם אם כורסמה ו/או היו מספר סתירות כאשר במכלול טענת המבקש לפיה קיבל סכום של 200,000 ₪ בלבד, ויתר המסמכים אינם משקפים את המציאות כפי שהיתה באותה עת, לא נסתרה.
השיקים שהוגשו לביצוע, בין אם מדובר בשיקים לבטחון ובין אם מדובר בשיקים של ריביות – אינם קשורים לסכום ההלואה ביחס אליו קבעו הצדדים מנגנון.
בשלב זה לא אכנס למחלוקת שבין הצדדים ביחס לסכום ההלוואה שבסופו של דבר יתקבל, ענין זה נתון להוכחות.
סוף דבר, נראה כי אין מנוס מקבלת ההתנגדות, התצהיר ישמש כתב הגנה.
ביחס לעתירת ב"כ המשיב באשר להפקדת ערובות – הרי שמדובר בסכום שהוא גבוה והמשמעות של הפקדת ערובה איננה חסימת דרכו של המבקש לברר את טענותיו, בית המשפט עושה שימוש בסמכות זו על מנת שלא לדחות את ההתנגדות ומתן הזדמנות למבקש לשטוח את טענותיו, עושה כן בכפוף להפקדת ערבויות.
זה לא המקרה שלפני.
התצהיר ישמש כתב הגנה, הואיל ומדובר בסכום שעולה על סך של 500,000 ₪, התובענה תתברר בסדר דין רגיל.
העדויות בתיק יוגשו בתצהירי עדות ראשית:תצהירי התובע/ת (לרבות חוות דעת) יוגשו בתוך 60 יום מהיום. תצהירי הנתבע/ת (לרבות חוות דעת) יוגשו בתוך 30 יום לאחר מכן.
כל צד יצרף לתצהיריו את המוצגים מטעמו ולא יהא רשאי להסתמך על מוצגים שלא צורפו.
התצהירים יוגשו לתיק בית המשפט ויומצאו ישירות לצד שכנגד.
עד שאינו בשליטת בעל הדין ויסרב לתת תצהיר, יוזמן ע"י בית המשפט ע"פ בקשה שתוגש לא יאוחר מ-30 יום לפני מועד הדיון.
נקבע לשמיעת קדם משפט ליום 2.1.12 שעה 15:00.